Lincoln Motor Company

Η Lincoln Motor Company, γνωστή ευρύτερα ως Lincoln, είναι αμερικανική μάρκα κατασκευής αυτοκινήτων πολυτελείας. Ιδρύθηκε τον Αύγουστο του 1917 από τον Henry Martyn Leland (Χένρυ Μάρτιν Λίλαντ), ο οποίος, σε ηλικία 74 ετών τότε και σε ένδειξη πατριωτισμού, της έδωσε το όνομα αυτό προς τιμήν του Αβραάμ Λίνκολν, για τον οποίο είχε μεγάλη εκτίμηση από μικρός. Στις 4 Φεβρουαρίου 1922, η εταιρεία εξαγοράστηκε από την Ford Motor Company και έγινε η πολυτελής θυγατρική της, θέση την οποία διατηρεί σταθερά και διαχρονικά μέχρι σήμερα. Η ιστορική ειρωνεία είναι ότι ο Henry Leland ήταν προηγουμένως ένας από τους ιδρυτές της Cadillac το 1902, της μάρκας πολυτελών αυτοκινήτων που αργότερα έγινε και παραμένει ο μεγαλύτερος ανταγωνιστής της Lincoln στις ΗΠΑ. Άλλοι ανταγωνιστές της, είναι η Mercedes-Benz, η BMW, η Audi, η Volvo, η Jaguar, η Lexus, η Infiniti και η Acura.

 Ιστορία 

 1917 - Ο Henry Leland ιδρύει την Lincoln Motor Company τον Αύγουστο και την ονομάζει έτσι, αποδίδοντας φόρο τιμής στον Πρόεδρο Αβραάμ Λίνκολν.
 1920 - Στις 16 Σεπτεμβρίου, η Lincoln εισάγει στην παραγωγή το πρώτο της μοντέλο, το Lincoln Model L που έφερε κινητήρα V8 και κυβισμού 5.863 cm³, με ισχύ 81 hp (60 kW) στις 2.600 στροφές το λεπτό. Κατασκευάστηκε έως το 1930, έχοντας κινητήρα 5.9 λίτρων V8 έως το 1927 και 6.3 λίτρων V8 το 1928 - 1930, αμφότεροι ισχύος 90 hp.
 1922 - Στις 4 Φεβρουαρίου, η Lincoln εξαγοράζεται από την Ford Motor Company, έναντι 8 εκατομμυρίων δολαρίων, και γίνεται εξ αρχής η πολυτελής θυγατρική της εταιρεία.
 1932 - Παρουσίαση του Lincoln KB, του πρώτου μοντέλου της εταιρείας με κινητήρα V12. Ο κυβισμός του ήταν 7.340 cm³ και απέδιδε ισχύ 150 hp (110 kW) στις 3.400 στροφές το λεπτό. Διέθετε ένα εντυπωσιακά μεγάλο μεταξόνιο, μήκους 136 ιντσών / 3.454 χιλιοστών.
 1935 - Τον Νοέμβριο, η Lincoln παρουσιάζει το Zephyr, ως μοντέλο 1936. Εμπνεύστηκε το όνομά του, Ζέφυρος, λόγω του έντονα αεροδυναμικού σχήματος του αμαξώματός του, που είχε αεροδυναμικό συντελεστή Cd 0,45 - νούμερο εντυπωσιακό για την εποχή του. 
 1939 - Παρουσιάζεται το πρώτο Lincoln Continental και μάλιστα με κινητήρα V12, εγκαινιάζοντας μια μακροχρόνια σειρά μοντέλων με το ίδιο όνομα έως το 2002, η οποία μάλιστα αναβίωσε το 2016 - 2020 με μία ακόμα γενιά.
 1941 - Τον Δεκέμβριο, η παραγωγή διακόπτεται, λόγω του Β΄ Παγκοσμίου Πολέμου. 
 1946 - Η παραγωγή ξαναρχίζει, με τα ίδια προπολεμικά μοντέλα τα πρώτα χρόνια. Με τη διακοπή των μοντέλων αυτών το 1948, παραμένουν ιστορικά τα τελευταία αμερικανικά αυτοκίνητα που έχουν παραχθεί με κινητήρα V12.Flory Jr., J. «Kelly» (2008). American Cars, 1946–1959 Every Model Every Year. McFarland & Company, Inc., Publishers. ISBN 978-0-7864-3229-5.
 1949 - Στα τέλη του 1948, για τη σεζόν (model year, έτος μοντέλου) του 1949, κυκλοφορούν στην αγορά τα πρώτα εντελώς νέα μοντέλα της εταιρείας μετά τον πόλεμο, τα Lincoln Sport και Lincoln Cosmopolitan.
 1955 - Νέο Continental Mark II, με βασική τιμή καταλόγου στα 10.000 δολάρια, όσο μίας Rolls-Royce ή όσο δύο κορυφαίας αξίας Cadillac του ίδιου έτους. Παρήχθη από την βραχύβια εταιρεία Continental, από τον Απρίλιο του 1955 έως τον Ιούλιο του 1957, η οποία τελικώς συγχωνεύθηκε εκ νέου με την Lincoln το 1958. 
 1961 - Παρουσίαση του νέου Lincoln Continental, σε εκδοχές σεντάν και καμπριολέ. Το επίσημο προεδρικό Lincoln Continental κάμπριο του 1961 ήταν ιδιαίτερα γνωστό για την ανεπαρκή ψύξη στο πίσω μέρος του θαλάμου επιβατών όταν η οροφή ήταν κλειστή, ιδίως σε έντονη ηλιοφάνεια. Για να αποφευχθεί η υπερθέρμανση και ταλαιπωρία στους επιβάτες, η οροφή συχνά αφαιρούνταν πριν από τις παρελάσεις, όπως συνέβη και στο Ντάλλας στις 22 Νοεμβρίου 1963. Ως αποτέλεσμα, έμελλε να είναι το αυτοκίνητο μέσα στο οποίο δολοφονήθηκε ο Πρόεδρος Τζον Φιτζέραλντ Κέννεντυ (John F. Kennedy) την συγκεκριμένη ημερομηνία. 
 1980 - Παρουσίαση ενός νέου μοντέλου, του Lincoln Town Car, που έγινε τότε η νέα ναυαρχίδα της Lincoln, ενώ το Continental ανέλαβε τον ρόλο του «μεγαλομεσαίου» μοντέλου της.
 1984 - Τον Νοέμβριο, το 2-πορτο Lincoln Mark VII γίνεται το πρώτο αμερικανικό μοντέλο με στάνταρ ηλεκτρονικό Σύστημα Αντιμπλοκαρίσματος Τροχών (ABS) και στους 4 τροχούς, έξι μήνες πριν από την Chevrolet Corvette C4, καθώς και το πρώτο αμερικανικό μοντέλο με αεροδυναμικούς προβολείς. Διέθετε επίσης μια ξεχωριστή αερανάρτηση και στους 4 τροχούς.
 1987 - Τον Δεκέμβριο, κυκλοφορεί για πρώτη φορά μια νέα γενιά Lincoln Continental, η οποία γίνεται το πρώτο μπροστοκίνητο μοντέλο της εταιρείας. 
 1988 - Τον Οκτώβριο, το Lincoln Continental γίνεται το πρώτο αμερικανικό μοντέλο με στάνταρ 2 αερόσακους (οδηγού και συνοδηγού). 
 1989 - Στις 5 Οκτωβρίου εισάγεται στην αγορά η νέα γενιά του Lincoln Town Car (ως μοντέλο 1990) με επίσης στάνταρ 2 αερόσακους και γνωρίζει μεγάλη απήχηση στο κοινό. Σχεδόν ταυτόχρονα, το 2-πορτο Lincoln Mark VII αποκτά στάνταρ αερόσακο οδηγού.
 1992 - Τον Ιανουάριο, με τη διακοπή του Lincoln Mark VII (αντικαταστάθηκε τον Οκτώβριο του 1992 από το Lincoln Mark VIII, που έφερε στάνταρ 2 αερόσακους) η Lincoln γίνεται η πρώτη αυτοκινητοβιομηχανία παγκοσμίως με στάνταρ 2 αερόσακους σε όλα της τα μοντέλα και σε όλα τα κράτη κυκλοφορίας τους. 
 1996 - Τον Οκτώβριο η Lincoln παράγει το 5.000.000-ο αυτοκίνητο στην ιστορία της.
 1997 - Στις 1 Ιουλίου εισάγεται στην αγορά το πρώτο SUV στην ιστορία της εταιρείας, το Lincoln Navigator, και στις 26 Νοεμβρίου η τρίτη γενιά του Lincoln Town Car. Και τα δύο σημειώνουν μεγάλη εμπορική απήχηση, με το Navigator να πετυχαίνει 71.000 πωλήσεις την πρώτη σεζόν κυκλοφορίας του, αυτήν του 1998, και το Town Car 97.547 πωλήσεις επίσης τη σεζόν του 1998.
 1998 και 2000 - Τα έτη αυτά, η Lincoln ξεπερνάει την Cadillac σε πωλήσεις στις Ηνωμένες Πολιτείες (με διαφορά πάνω από 4.500 αυτοκίνητα το 1998), λόγω της εμπορικής επιτυχίας του δύο μοντέλων που προαναφέρθηκαν.
 1999 έως 2002 - Κατά τη χρονική αυτή περίοδο, η Lincoln περιλαμβανόταν ανάμεσα στις μάρκες της Premier Automotive Group (PAG) της Ford Motor Company (Όμιλος Ford). Κατά συνέπεια, το 1999 η Lincoln μετέφερε την έδρα της από το Ντιτρόιτ της πολιτείας του Μίσιγκαν στο Irvine (Ίρβαϊν) της Καλιφόρνια, όπου ήταν και η αμερικανική έδρα της PAG (στο πρώτο κτίριο που είχε ποτέ η Ford). Σημειωτέον ότι στις Ηνωμένες Πολιτείες η πολιτεία της Καλιφόρνια είναι και η κυριότερη αγορά των αυτοκινήτων πολυτελείας.
 2002 - Από το έτος αυτό, η εταιρεία ξαναέγινε το απευθείας πολυτελές παρακλάδι της αμερικανικής Ford, μετά την απόφαση της μητρικής Ford να συμπεριλάβει στην PAG μόνο τις ευρωπαϊκές μάρκες της και να διαχωρίσει τις τοπικές (αμερικανικές) εταιρείες από τις ευρωπαϊκές. Τον Μάρτιο του ίδιου έτους, γίνεται μία ακόμα αισθητική ανανέωση στο Lincoln Town Car, η οποία κυκλοφορεί τον ίδιο μήνα, ως μοντέλο 2003, και τελικώς διατηρείται σχεδόν αμετάβλητο έως τη λήξη της παραγωγής τον Αύγουστο του 2011.
 2012 - Στις 3 Δεκεμβρίου 2012, η μητρική Ford άλλαξε το όνομα της εταιρείας από Lincoln σε Lincoln Motor Company, λόγω της οριστικής διακοπής της ομόσταυλης Mercury στις 4 Ιανουαρίου 2011. Επανέφερε έτσι το αρχικό όνομα της εταιρείας, καθώς την είχε μετονομάσει σε Lincoln σκέτο στις 30 Απριλίου 1940.
 2017 - Τον Αύγουστο, η Lincoln Motor Company συμπλήρωσε 1 αιώνα ζωής.
 2020 - Στις 30 Οκτωβρίου, λήγει η παραγωγή του Lincoln Continental χωρίς σχέδια για διάδοχο, αφήνοντας έτσι την Lincoln μόνο με SUV.
 2022 - Τον Μάρτιο του 2022 κυκλοφορεί για πρώτη φορά στην κινεζική αγορά το μεσαίο πολυτελές σεντάν Lincoln Z, το οποίο όμως παράγεται και διατίθεται μόνο στην Κίνα.

Από το 2002 έως τα μέσα της δεκαετίας του 2010, η Lincoln έχασε αρκετό έδαφος έναντι των ευρωπαϊκών και ιαπωνικών αντίπαλων εταιρειών, αλλά και έναντι της Cadillac, λόγω έλλειψης ανταγωνιστικών νέων μοντέλων και τα εμπορικά της μερίδια συνεχώς μειώνονταν κάθε χρόνο. Καθοριστικά συνετέλεσαν σε αυτό, πλήθος από άστοχες κινήσεις, όπως η διακοπή του Lincoln Continental τον Ιούλιο του 2002 χωρίς τότε διάδοχο, το εμπορικώς καταστροφικό pick-up Lincoln Blackwood (σε βαθμό που κατασκευάστηκε για μόλις 1 σεζόν, του 2002, και μετά αποσύρθηκε από την παραγωγή), η υπερτιμολόγηση του SUV Lincoln Aviator πρώτης γενιάς (2002 - 2005), η διακοπή του μεγάλης απήχησης Lincoln LS τον Απρίλιο του 2006 (αντικαταστάθηκε τον Αύγουστο του 2005 από το Lincoln Zephyr, το οποίο μετά από 1 χρόνο μετονομάστηκε σε MKZ, πλην όμως ποτέ δεν θεωρήθηκε ως άξιος διάδοχος) και η διακοπή του εικονικού Lincoln Town Car τον Αύγουστο του 2011 χωρίς αντικαταστάτη. Ένας επιπρόσθετος λόγος, ήταν ότι εισέπραξε τότε άκρως αρνητικά σχόλια από τον Τύπο και το κοινό ότι δεν είχε καταφέρει να διαφοροποιήσει επαρκώς τα τότε μοντέλα της από τα συγγενικά της μητρικής Ford, ιδιαίτερα στα επίπεδα εξοπλισμού και στον εσωτερικό διάκοσμο στο σαλόνι, ώστε να δικαιολογούν την αρκετά υψηλότερη τιμή τους από τα αντίστοιχα της αμερικανικής Ford.

Τα τελευταία χρόνια όμως, η Lincoln εργάζεται σκληρά για να φέρει καλύτερα νέα μοντέλα στην αγορά και έχει ήδη αρχίσει να ανακάμπτει στις πωλήσεις. Σημαντικό ρόλο έχει παίξει και η πρόσφατη ίδρυση νέων σχεδιαστικών κέντρων και τμημάτων εξέλιξης μοντέλων, αποκλειστικών για τη Lincoln, με σκοπό τη διαμόρφωση μιας ξεχωριστής ταυτότητας από την μητρική Ford. Μεγάλο μέρος των προσδοκιών της, επίσης, το στηρίζει στην επέκτασή της στην αγορά της Κίνας, όπου ξεκίνησε να διατίθεται επίσημα τον Νοέμβριο του 2014, ενώ τον Σεπτέμβριο του 2019 έφτασε τις 120 αντιπροσωπείες στη χώρα αυτή. Επίσης, στις αρχές του 2015 ανακοίνωσε επίσημα την επαναφορά του ιστορικού ονόματος Lincoln Continental σε ένα εντελώς νέο μοντέλο, ένα μεγάλο πολυτελές σεντάν που κυκλοφόρησε στα τέλη του 2016 (τελικώς όμως, διακόπηκε οριστικά στις 30 Οκτωβρίου 2020, λόγω της γενικότερης καθίζησης των πωλήσεων των σεντάν σε παγκόσμια κλίμακα) και αντικατέστησε το μέτριο σε πωλήσεις Lincoln ΜΚS, το οποίο είχε εισαχθεί το 2008.

Το μεγαλύτερο βάρος, ωστόσο, το έχει ρίξει πλέον στη δημιουργία νέων SUV, λόγω της ολοένα και μεγαλύτερης απήχησης της κατηγορίας αυτής διεθνώς. Είναι αξιοσημείωτο ότι σήμερα διαθέτει αποκλειστικά 4 SUV στην παλέτα της, τα (από το μικρότερο στο μεγαλύτερο) Corsair, Nautilus, Aviator και Navigator, με εξαίρεση το μεσαίο πολυτελές σεντάν Lincoln Z, το οποίο όμως παράγεται και διατίθεται μόνο στην Κίνα, επειδή στη χώρα αυτή τα σεντάν διατηρούν ακόμα μια απήχηση, παράλληλα βέβαια με τα SUV.

Το 2017, το έτος που η Lincoln Motor Company συμπλήρωσε 1 αιώνα ζωής, πούλησε 188.383 αυτοκίνητα παγκοσμίως, φτάνοντας έτσι το μεγαλύτερο νούμερο από το έτος 2000. Για την ιστορία, τα δύο καλύτερα εμπορικά έτη στις ΗΠΑ ήταν το 1989, με 200.315 αντίτυπα, και το 1990, με 231.660 αντίτυπα.

 Διαθεσιμότητα 

Τα μοντέλα της Lincoln πωλούνται σε 39 χώρες, μέσω περισσότερων από 1.500 σημείων πώλησης. Κατασκευάζονται στις ΗΠΑ, στο Μεξικό (από το 2005) και στον Καναδά (από το 2006). Επισήμως, είναι διαθέσιμα στα εξής κράτη:

 Ηνωμένες Πολιτείες Αμερικής,
 Καναδάς,
 Μεξικό,
 Πουέρτο Ρίκο
 Αμερικανικές Παρθένοι Νήσοι,
 Γκουάμ,
 Αμερικανική Σαμόα,
 Βόρειες Μαριάνες Νήσοι,
 Νότια Κορέα, 
 Όλες τις χώρες της Μέσης Ανατολής (μεταξύ αυτών, στις Σαουδική Αραβία, Ηνωμένα Αραβικά Εμιράτα, Κατάρ, Ομάν, Κουβέιτ και Μπαχρέιν), εκτός από το Ιράν και τη Συρία,
 Κίνα, όπου η εταιρεία ξεκίνησε να διατίθεται επίσημα τον Νοέμβριο του 2014 (αν και είχαν υπάρξει κάποιες παλαιότερες παράλληλες εισαγωγές), με εξαίρεση το Χονγκ Κονγκ και το Μακάου.

Αντιθέτως, στην Ευρώπη δεν έχουν εξαχθεί ποτέ επίσημα, ούτε υπάρχουν τέτοια σχέδια για το μέλλον. Διαχρονικά, ωστόσο, έχει κυκλοφορήσει ένας μικρός αντιτύπων από κάποιες παράλληλες εισαγωγές. Ιδίως το Lincoln Town Car (σε όλες τις γενιές του) γνώρισε μια δημοτικότητα σε πολλές εταιρείες ενοικίασης αυτοκινήτων, που εισήγαγαν και διέθεσαν κάποια αντίτυπά του, συνήθως με aftermarket μακρύτερο μεταξόνιο, σε αρκετές χώρες, μεταξύ των οποίων και στην Ελλάδα, και σε όλες γνώρισε κάποια απήχηση ως λιμουζίνα για κοσμικές εκδηλώσεις.

 Ιστορικά και πρόσφατα μοντέλα 

 Lincoln Continental (1939 – 2002)
 Lincoln Mark Series (1956 – 1998)
 Lincoln LS (1999 – Απρίλιος 2006)
 Lincoln Blackwood (2001 – 2002)
 Lincoln Aviator (2002 – 2005)
 Lincoln Zephyr (2004 – 2005)
 Lincoln Town Car (1980 – Αύγουστος 2011)
 Lincoln Mark LT (2005 – 2014)
 Lincoln MKS (2008 – 2016)
 Lincoln MKX (2007 – 2018)
 Lincoln MKT (2010 – 2019)
 Lincoln MKC (2014 – 2019)
 Lincoln MKZ (Αύγουστος 2005 – Ιούλιος 2020 σε 2 γενιές, μετονομασία του σεντάν Lincoln Zephyr)
 Lincoln Continental (2016 – 30 Οκτωβρίου 2020, αφήνοντας έτσι την Lincoln μόνο με SUV, με εξαίρεση το αποκλειστικά κινεζικό Lincoln Z)

 Σημερινά μοντέλα 

 Lincoln Corsair (2019 – σήμερα, SUV, διάδοχος του Lincoln MKC)
 Lincoln Nautilus (2018 – σήμερα, SUV, μετονομασία του Lincoln MKX)
 Lincoln Aviator (Μάιος 2019 – σήμερα, SUV, η δεύτερη γενιά του)
 Lincoln Navigator (SUV, η πρώτη γενιά κυκλοφόρησε στην αγορά τον Ιούλιο του 1997, ως μοντέλο 1998. Σήμερα στην 4η γενιά του)
 Lincoln Z (2022 - σήμερα, μεσαίο πολυτελές σεντάν, παράγεται και διατίθεται μόνο στην Κίνα)

 Αναφορές 

 Βιβλιογραφία 
 Paul R. Woudenberg, Lincoln & Continental 1946-1980, The Classic Postwar Years, MBI Publishing, 1980, ISBN 0-87938-730-0.
 Automobile Quarterly, Lincoln Continental, The First Fifty Years : 1940-1990, Automobile Quarterly Publications, 1990, ISBN 0-915038-78-1.
 Beverly Rae Kimes, Henry Austin Clark jr.: Standard Catalogue of American Cars 1805-1942. Iola WI (1996), ISBN 978-0-87341-428-9. ISBN 0-87341-428-4.
 Lincoln, Eine amerikanische Tradition, Delius Klasing, 2000, ISBN 3-7688-1118-2.
 Beverly Rae Kimes: Pioneers, Engineers, and Scoundrels: The Dawn of the Automobile in America. (Society of Automotive Engineers) Permissions, Warrendale PA 2005, ISBN 0-7680-1431-X (Hardcover).

 Εξωτερικοί σύνδεσμοι 

 Η επίσημη Αμερικανική ιστοσελίδα της Lincoln Motor Company
 Τεχνικά στοιχεία όλων των νεότερων και σύγχρονων μοντέλων της Lincoln

Κατηγορία:Αυτοκινητοβιομηχανίες των ΗΠΑ